རྩེ་དྲུག་དགོན་ནི།ཞང་ཞུང་སྒོ་ཕུག་བར་གསུམ་གྱི་ནང་ཚན་སྒོ་ཕྱི་མའི་ལྟེ་བ་སུམ་པ་གླང་གི་གྱིམ་ཤོད་ཁྱུང་པོ་རི་རྩེ་དྲུག་ཞེས་པ་དེ་ཉིད་ཡིན་ལ།སྔར་བོད་རྒྱལ་མུ་ཁྲི་བཙན་པོས་ཞང་བོད་ཀྱི་ཡུལ་དུ་འདུ་གནས་སོ་བདུན་ཕྱག་བཏབ་པའི་ནང་ཚན་སྒོ་པ་ཤེལ་ལེ་རྒྱ་སྐར་ཞེས་ཡོངས་སུ་གྲགས་པ་དེ་ཉིད་ཀྱང་ཡིན་ཞིང་།ད་བར་མ་མཐའ་ཡང་མི་ལོ་སུམ་སྟོང་ལྷག་གི་ལོ་རྒྱུས་ལྡན་པ་མ་ཟད་གནའ་རབས་ནས་བཟུང་ཞང་བོད་ཀྱི་རྒྱལ་རབས་རིམ་བྱུང་དང་མཐོ་སྒང་འགྲོ་བ་ཡོངས་ཀྱིས་ཐུན་མོང་ཐོག་དད་གུས་དང་མཆོད་བསྟོད་སོགས་ཕྱག་སྐོར་ཉམས་ལེན་དང་དགེ་སྒྲུབ་སྡིག་སྤང་བྱེད་ཡུལ་གནས་མཆོག་ཁྱད་པར་ཅན་ཞིག་ཏུ་ངོས་འཛིན་བྱས་ཤིང་གནས་དགོན་འདི་ཉིད་ལ་བརྟེན་ནས་མཁས་ཤིང་གྲུབ་པ་ཐོབ་པའི་ལོ་རྒྱུས་དང་རྣམ་ཐར་ཡང་བརྗོད་ལས་འདས།